''Da, eu îmi dau demisia dacă guvernul se face cu PSD-ul'', a răspuns Alina Gorghiu, întrebată la B1Tv ce va face în cazul în care preşedintele Iohannis va cere PNL formarea unui guvern de uniune naţională alături de PSD.



''Eu încerc să vă transmit mesajul că nu se va face un guvern cu PSD, asta încerc să vă transmit'', a adăugat ea.



Copreşedintele PNL a precizat că decizia de a nu accepta ''absolut niciun fel de pact cu PSD'' a fost votată în statutul partidului şi că are ''o convingere intimă'' că preşedintele Iohannis va nominaliza un premier din rândul liberalilor.

''Ne-am ars de foarte multe ori, avem dispoziţie în statut că nu facem nimic cu PSD (…) Preşedintele niciodată n-a ieşit din limitele constituţionale. Va ţine cont de opinia partidelor politice din parlament, va ţine cont de propunerile de prim-ministru şi am o convingere intimă că întotdeauna va considera oferta PNL mai bună decât un preşedinte condamnat definitiv'', a concluzionat ea, reiterând că propunerea de premier a PNL va fi anunţată până la începerea campaniei.